Խորհրդային և հետխորհրդային` անցումային ժամանակաշրջանի գենդերային դիսկուրսի համեմատական վերլուծությունը ցույց է տալիս, որ խորհրդային հասարակության պայմաններում գենդերային նույնականացման գործընթացները մեկնաբանվում էին մեկ համընդհանուր դիսկուրսի` խորհրդային քաղաքացու ինքնության լույսի ներքո: Գենդերային ինքնության քաղաքականությունն ուղղված էր պետության սոցիալ-տնտեսական, քաղաքական և գաղափարախոսական նպատակների իրագործմանը: Անցումային շրջանի հայ հասարակության գենդերային դիսկուրսը, թեև, ի տարբերություն նախորդ շրջանի, աչքի է ընկնում սոցիալական քաղաքականության ազատականացմամբ և գենդերային մոտեցումների բազմազանությամբ` այնուհանդերձ դրանք շատ հաճախ իրարամերժ են, և այդ առումով հայ հասարակությունը կանգնած է ավանդականի և արդիականի գենդերային արժեքների ու նորմերի երկընտրանքի առջև: